รัฐบาลไทย-ข่าวทำเนียบรัฐบาล-รองนายกฯ พลเอก ฉัตรชัย ลงพื้นที่เยี่ยมให้กำลังใจเจ้าหน้าที่สาธารณสุขชายแดน ที่โรงพยาบาลสวนผึ้ง
วันศุกร์ที่ 22 มิถุนายน 2561
รองนายกฯ พลเอก ฉัตรชัย ลงพื้นที่เยี่ยมให้กําลังใจเจ้าหน้าที่สาธารณสุขชายแดน ที่โรงพยาบาลสวนผึ้ง
พลเอก ฉัตรชัย	รองนายกรัฐมนตรี ลงพื้นที่เยี่ยมให้กําลังใจผู้ปฏิบัติงานสาธารณสุขในพื้นที่ชายแดน ที่โรงพยาบาลสวนผึ้ง จังหวัดราชบุรี มอบนโยบายพัฒนาบริการที่ได้คุณภาพมาตรฐาน เป็นมิตรต่อผู้เข้ารับบริการ
พลเอก ฉัตรชัย รองนายกรัฐมนตรี ลงพื้นที่เยี่ยมให้กําลังใจผู้ปฏิบัติงานสาธารณสุขในพื้นที่ชายแดน ที่โรงพยาบาลสวนผึ้ง จังหวัดราชบุรี มอบนโยบายพัฒนาบริการที่ได้คุณภาพมาตรฐาน เป็นมิตรต่อผู้เข้ารับบริการ
วันนี้ (22 มิถุนายน 2561) พลเอก ฉัตรชัย สาลิกัลยะ รองนายกรัฐมนตรี พร้อมด้วยนายแพทย์กิตติศักดิ์ กลับดี ที่ปรึกษารัฐมนตรีว่าการกระทรวงสาธารณสุข นายแพทย์ธเรศ กรัษนัยรวิวงค์ รองปลัดกระทรวงสาธารณสุข ลงพื้นที่ตรวจเยี่ยมการดําเนินงานโรงพยาบาลพื้นที่ชายแดน โรงพยาบาลสวนผึ้ง จังหวัดราชบุรี และให้สัมภาษณ์ว่า ในวันนี้ ตั้งใจมาเยี่ยมให้กําลังใจผู้บริหารและผู้ปฏิบัติงาน โดยเฉพาะผู้ปฏิบัติงานสาธารณสุขในพื้นที่ชายแดน โดยรัฐบาลได้มีนโยบายในการดูแลประชากรในพื้นที่ชายแดนให้มีคุณภาพชีวิตที่ดี ได้รับการดูแลสุขภาพและบริการสาธารณสุขที่มีคุณภาพอย่างทั่วถึง ซึ่งงานสาธารณสุขชายแดนต้องบูรณาการงานจากหลายภาคส่วน ทั้งมหาดไทย กลาโหม สํานักงานตรวจคนเข้าเมือง โรงพยาบาล และหน่วยบริการสาธารณสุขในพื้นที่
พลเอก ฉัตรชัยกล่าวต่อว่า สําหรับโรงพยาบาลในพื้นที่ชายแดน จะต้องมีการพัฒนาบริการที่ได้คุณภาพมาตรฐาน เป็นมิตรต่อผู้เข้ารับบริการทั้งชาวไทย ชาวต่างด้าวที่เข้ามาทํางาน หรือข้ามแดนมาเพื่อการรักษา และบุคคลที่มีปัญหาสถานะและสิทธิ (ไร้รัฐ) รวมถึงมีการพัฒนาระบบฐานข้อมูลสุขภาพให้มีความทันสมัย เพื่อนํามาสนับสนุนการให้บริการทางการแพทย์ และมีการส่งเสริมให้ประชากรในพื้นที่ชายแดน สามารถนําข้อมูลความรู้ด้านสุขภาพมาปรับใช้ในชีวิตประจําวัน และเกิดความตระหนักในการดูแลสุขภาพของตนเองอย่างสม่ําเสมอ โดยมีอาสาสมัครสาธารณสุขต่างด้าว (อสต.) ที่ผ่านการฝึกอบรมหลักสูตรมาตรฐานอสต. เน้นการทํางานเป็นจิตอาสาควบคู่กับอาสาสมัครสาธารณสุขประจําหมู่บ้าน ช่วยเหลือสื่อสาร ทําความเข้าใจกับชุมชน ให้มีความรู้ในการดูแลสุขภาพเบื้องต้น การเข้าถึงบริการสุขภาพและลดความเหลื่อมล้ําระหว่างคนไทยและประชากรต่างด้าว และการส่งเสริมสุขภาพ ป้องกันควบคุมโรค ปัจจุบันมี อสต. ทั้งสิ้น 1,384 คน
ทั้งนี้ ผลงานด้านการให้สิทธิ (คืนสิทธิ์) ขั้นพื้นฐานด้านสาธารณสุขกับบุคคลที่มีปัญหาสถานะและสิทธิ์ ได้มีการให้สิทธิ จํานวน 2 ครั้ง โดยบุคคลผู้ได้รับสิทธิ์ขั้นพื้นฐานด้านสาธารณสุข ครั้งที่ 1 ตามมติคณะรัฐมนตรี วันที่ 23 มีนาคม 2553 รวมจํานวน 457,409 คน และบุคคลผู้ได้รับสิทธิ์ขั้นพื้นฐานด้านสาธารณสุข ครั้งที่ 2 ตามมติคณะรัฐมนตรี วันที่ 20 เมษายน 2558 รวมจํานวน 208,631 คน
สําหรับโรงพยาบาลสวนผึ้ง เป็นโรงพยาบาลชุมชนระดับอําเภอที่อยู่ในพื้นที่ชายแดน จังหวัดราชบุรี ซึ่งมีการพัฒนาบริการตามแนวทาง Smart Hospital ของกระทรวงสาธารณสุข ที่มุ่งพัฒนาโรงพยาบาลให้ทันสมัย ใช้เทคโนโลยี ตามแนวทาง Thailand 4.0 เพื่อลดขั้นตอนบริการ ลดระยะเวลารอคอย ลดความแออัด โดยจัดทําเวชระเบียนอิเล็กทรอนิกส์ ระบบคิวอิเล็กทรอนิกส์ นัดหมายการตรวจและแจ้งคิวผ่านจอภาพ อยู่ระหว่างพัฒนาลงสู่แอปพลิเคชั่นโทรศัพท์มือถือ การให้ข้อมูลด้านการใช้ยาแก่ผู้ป่วยผ่านแอปพลิเคชั่น RDU ใช้โปรแกรม ThaiCOC ส่งต่อข้อมูลผู้ป่วยกลับให้เจ้าหน้าที่สาธารณสุขในชุมชนดูแลต่อเนื่อง ลดการเจ็บป่วยซ้ําและมีคุณภาพชีวิตที่ดีขึ้น เพิ่มช่องทางติดต่อสื่อสารระหว่างประชาชนกับโรงพยาบาลผ่านระบบ Line Official เป็นต้น
*********************************** 22 มิถุนายน 2561